346 Socius, Societas, Socialis

Vita securior est socialis vita quam solitaria, Eccle. 4[:9]: *Melius est duos esse simul quam unum; habent enim emolumentum societatis suae*.

Nam primo, iuuant se quantum ad recessum a malo. Ideo subdicitur ibi [Eccle. 4:10]: *Si vnus ceciderit, ab altero fulcietur*. De hoc scribit Hieronimus, *Ad Rusticum monachum*, sic vidi in Egipto, adolescentem Grecum, qui nulla abstinentia, nulla operis magnitudine flammam carnis poterat extinguere. Hunc periclitantem pater monasterii hac arte curauit. Imperauit cuidam viro, ut fratrem illum conuiciis et iurgiis insequeretur, et post irrogatas iniurias, primus de illo querebaretur nullus pro eo stetit. Sed solus pater monasterii callide opponere cepit, ne frater ille abundanciori tristicia absorberetur. Iam anno completo, interrogatur adolescens an adhuc concupiscenciis molestaretur aut ille viuere non licet et fornicari libebit. Et subdit Hieronimus, si isto solus fuisset, quo adiutore superasset.

Secundo, socialis uita conseruat in bono, Prou. 18[:19]: *Frater qui adjuvatur a fratre quasi civitas firma*. Legitur in *Vitis patrum*, quod cuidam adolescenti inquerenti que vita preficiscor esset prestaret socialis an solitaria. Respondit senex[[1]](#endnote-1) per exemplum. Extraxit enim vnam primam ardentem de congerie igne calidis. Sic, inquit, homo solus aut ex consilii destitucione aut ex prauorum cogitacione cito torpescit a bono, Eccle. 4[:11]: *Si dormierint duo, fovebuntur mutuo; unus quomodo calefiet*? Ideo Christus premisit discipulos suos binos et binos, Luc. 10[:1]. Et Gen. 2[:18] dicitur, *Non bonum hominem esse solum: faciamus ei adjutorium*.

¶ Item, Philosophus, 8 *De animalibus* c. 1, omnis grauida si solida fuerit tempore tonitrui aborrit. Et Hieronimus, *Epistola* 87, si vna columba se separauerit de agmine, cito capietur ab accipitre. Sic homo solmagus perdet faciliter conceptum boni propositi. Vnde Beda, quid dicis, amator singularitatis. Susanna fuit in pomerio sola et ideo fuit in periculo, Dan. 13[:14]: *Statuerunt tempus* in quo *possent invenire eam solam*. Sic est de diabolo qui figuratur per gulam, qui affectat *singulare certamen* cum homine, 1 Reg. 17[:8]. Vnde legitur quod primus Cartusiensis virtus temptacione apostauit et scripsit hos versus:

¶ Cella vale, tu scala Jacob, thronus Salomonis, uel tu campus agonis, que ventis paleas et celo grana reponis.

Item, Gen. 39[:11] quando Joseph fuit solus, vxor Putifer temptauit eum. Et 3 Reg. 19[:10] dixit Elias, *derelictus sum ego solus*, *et quærunt animam meam*. Sic demones ut communiter temptant solum, Avicenna, decimo libro suo, dicit quod homo differt a ceteris animalibus in hoc quod vita eius non esset decora, si sola esset. Non enim solus homo possit sufficienter ad gubernationem sui.

Item, legitur de beato Bernardo, quod sic responderit cuidam virgini religiose inquirenti an melius esset sibi viuere socialiter an solitaria. Si quid bone es necessaria est congregationi. Si autem nequam necessaria est tibi congregacio. Et sicut societas bona adiutrix est in bono, sic societas mala adiutrix est ad periculum. Vnde dicit Augustinus, *Super Genesim* 11[: c. 59, Adam non peccauit ex nesciencia, sed ex beneuolencia sociali ad Euam. Ad hoc quod noluit eam offendere, sic peccauit Salomon condescendo suis vxoribus et concubinis, 3 Reg. 11[:8].

Item, Gen. 19[:14] generi Loth propter societatem Sodomorum noluit exire de Sodomis cum Loth socero suo et periit. Sic capitur columba a cornicibus et domestica a siluestribus. Sic secundum Ambrosum *Super Lucam* c. 8, in *Glossa*, Petrus quamuis firmus in fide turbatus est in mari meritis alienis, scilicet, quia Judas erat ibidem cum eo. Secundum Philosophum, *De animalibus*, est quedam grandis musca intrat in alueare, nichil boni faciens, sed turbans apes et mel comedens. Hanc tamen apes pro viribus /f. 107rb/ eiciunt, ita debent boni eicere malos, Prou. 22[:10]: *Ejice derisorem, et exibit jurgium cum eo*.

¶ Item, Gen. 21[:10]: *Ejice ancillam, et filium ejus*. Ratio est quia turbauerunt domum Abraham.

¶ Item, Jone. primo [1:5] omnes qui erant in naui turbati sunt pro Jona. Ideo eiecerunt eum.

¶ Item, dicit Bernardus in *Sermone* de advento Domini, quando quis periclitatur in mari, quicquid arripit, se cum trahit, siue valere possit siue non.

Item, Petrus firmus in fide in curia cum Pilati perdidit fidem donec aqua lacrimarum lauaretur, Matt. 26[:75].

¶ Item, Gregorius, vnum est pro quo societas malorum vitari debet, ne ipsum a via veritatis abducant cum in sua malicia perseuerant.

¶ Item, transeunte populo Israel per terram malorum dixit eis Dominus. Vide *ne iungas amicitias cum eis*, Exod. 34[:12].

¶ Item, secundum autorem in *Speculo naturali*, Pictagoras dicit quod chorda facta de intestinis lupi et posita inter chordas factas de intestinis ouium tollit harmonia et corrodit eas, sic malus positus inter bonos. Idem dicitur de penna aquile posita inter alias pennas.

¶ Item, vnum pomum quod per se duraret inegrum per magnam partem anni, si iaceat inter putrida, cito putrescet, sic bona persona inter malas. Augustinus, *De civitate* 9, c. 5, 6 et 7, ostendat quantum periculum peruenit ex societate mala. Quia si in domo tunc surgunt insidie tanto grauiores quanto amicitie prius fuerunt dulciores. Vnde illud [Matt. 10:36]: *Inimici hominis domestici eius*. Si in vrbe tunc propter societatem fiunt falsa testimonia, falsa iudicia, puniuntur innocentes, dimittuntur nocentes, propter ista dicitur Num. 16[:26]: *Recedite a tabernaculis hominum impiorum, et nolite tangere quæ ad eos pertinent, ne involvamini in peccatis eorum*. Hieronimus, *Epistola* 72, in omni condicione et gradu, optimis mixta sunt pessima. Ideo sponsa petit, Can. 1[:6]: *Indica mihi, ubi pascas, ubi cubes in meridie, ne vagari incipiam post greges sodalium tuorum*. Augustinus, in *Sermone* 51 de verbis Domini, dicit sodales dicti sunt eo quod simul edant quasi simul edales petit. Autem sponsa ut auuncietur ei, vbi cubant et requiescant fideles, ne anima vagabunda incidat in tales quales fuerunt sodales Sampsonis, Jud. 14[:11] non seruantes inimico fidem.

Ideo Bernardus, reprehendens illos qui se male societati adiungunt, dicit, Fugit ouis tremebunda venienti lupe. Abscondit se columba tremens,[[2]](#endnote-2) accipitre viso, mus de cauerni non egredietur ambiente cato. Et tu videbis furem, et currebas cum eo. Magis fatuus es quam illa animalia que se preseruant a periculo, propter quod, Prou. 1[:10-11]: *Si te lactaverint peccatores, ne acquiescas eis. Si dixerint: Veni nobiscum, insidiemur sanguini*, etc. [Prou. 1:15]: *Fili mi, ne ambules cum eis.* Hieronimus, *Epistola* 70, nequaquam consideres quid alii mali faciunt, sed quid boni. Neque peccancium ducaris multitudine, inter ipsos clericos, sequaris meliores, quia in omni gradu optimo mixta sunt pessima.

Item, Augustinus, 8, *Confessiones,* c. 5, dicit quod magis mouebatur ad conuersionem sanctorum virorum exemplis quam aliquo alio quod vidit uel audiuit inter Christianos. Verumtamen dicit Seneca, *Epistula* 8, inimica est multorum conuersacio. Vtique quo maior est populus, quo miscemur eo plus est maior est populus quo miscemur, eo plus est periculi. Nam auarior et luxorior redeo quo inter homines fui.

Item, idem, plus mihi viua vox[[3]](#endnote-3) et conuictus quam oratio proderit. Nam homines amplius oculis quam auribus credunt.

¶ Quod autem socius debeat socium ad Deum trahere mouet. Gregorius, *Homilia* 6, si ad Deum tenditis, orate ne ad eum soli veniatis, Prou. 16[:33]: *Sortes mittuntur in sinum, sed a Domino temperantur*. Quomodo autem temperantur docet Chrisostomus, *Homilia* 57, diabolus semper desiderat suos infideles cum fidelibus misceri. Et sic corrumpantur fideles, sed econtra Christus semper festinat fideles ab infidelibus /f. 107va/ separare, ne fideles corrumpantur. Et vbicumque legitur in scripturis talis separacio. Semper boni secesserunt a malis et non econtro.

¶ Cum essent in captiuitate Assiriorum, Deus ad populum suum dixit [Isai. 52:11]: *Exite de medio* eorum, quia pocius malum coinquinat bonum quam econtro et lutum maculat farinam et non econtro. Nec vinum corrumpit acetum sed econtro.

¶ In figura huius, Gen. 25[:6], Abraham separat Ysaac filium repromissionis a filiis concubinarum dum ad huc viueret ne contraheret ab eis mores. Vnde dicit Maximus episcopus in *Sermone* de aduentu, que incipit leticia magna, societatem habere adinuicem non potuerunt immundus et sanctus, auarus et misericors, corruptus et virgo. Vnde dicit Seneca, cum hiis conuersare, te facturi sunt meliorem. Uel illos tecum admitte, quos tu potes meliores facere. Latroni cruce ex societate Christi saluatus est, qui si alium secum habuisset, forte perisset. Filii Israel non potuerunt expellere Jebuseos, sed manserunt cum eis, Jos. 15[:63]. Et Rom. 9[:11] quia semper erunt mali cum bonis in hac vita, [Causa] 11, quest. 3, [c. 22] *Nolite [recedere].* Sed dicit Augustinus in *Epistola* ad Menianum,corporaliter non possunt faciliter boni sejungi a malis, ne simul eradicetur et triticum, sed sufficit in corde sejungi moribus, et vita propter pacem custodienda, et propter salutem infirmorum.

1. senex ] *Vitae patrum* *corr*. Seneca F.128. [↑](#endnote-ref-1)
2. tremens ] Bernard *om*.; *add*. venienti lupo abscondit se columba F.128. [↑](#endnote-ref-2)
3. viua vox ] Seneca *corr*. vna vxor F. 128. [↑](#endnote-ref-3)